Uitenhage-bejaarde vermoor, dalk verkragArgieffoto: Kent Williamson ŉ 95-jarige vrou van Uitenhage in die Oos-Kaap se liggaam is Donderdag in haar huis aangetref. Sers. Majola Nkohli, polisiewoordvoerder, het gesê die vrou se liggaam is omstreeks 17:30 deur haar bure in haar huis in Luytstraat aangetref. “Die bure het vir die bejaarde vrou kos gevat toe hulle op haar liggaam op die sitkamer se vloer afgekom het. Daar word vermoed dat sy verkrag is en toe met ŉ telefoonkoord verwurg is,” het Nkohli gesê. Volgens Nkohli mag die slagoffer se naam nie bekend gemaak word nie aangesien sy vermoedelik verkrag is. “In dié stadium is die motief vir die moord nie bekend nie en dit wil voorkom asof niks uit die huis vermis word nie.” Die polisie ondersoek ŉ saak van moord. Die polisie het ŉ beroep op die publiek gedoen om met enige inligting na vore te kom wat die polisie in hul ondersoek kan bystaan. Bel ao. Jacques Nell by 041 996 4581.